Tejtzen tbaj naꞌn Jesús Dios,
etzxin tuj Jerusalén tuya t-xnakꞌatzxin,
bix e ponkexin jlajxe jnimaꞌ Cedrón tbi.
Bix ocxkexin tuj jun awal te loꞌpj.
Yaltzen te Judas,
otk txiꞌ te qꞌueylte Jesús.
Ttzkiꞌnxin jaaꞌ e tena Jesús,
cuma nim maj otk tzꞌoc cychmon cyiib Jesús cyuya t-xnakꞌatz tuj awal lu tuꞌn cywutanxin.
Juꞌ tzunj,
te tzunj koniyan e pon Judas tuj awal cyuya nimxsen soldado te Roma bix cyuyaj cꞌojlal tja Dios otk txiꞌ cysmaꞌn kej nejenel cye pala bix kej xjal fariseo.
E xiꞌ cyiiꞌnxin lampara bix tzaj bix cymacbilxin te kꞌoj.
Eltzen tniyꞌ Jesús tiꞌj otk pon tumel tuꞌn tbint tcyamecyxin tuꞌnxin.
Juꞌ tzunj,
e pon lkꞌexin cywitz soldado,
bix e xiꞌ tkbaꞌnxin cyexin:
—¿Al tzin cyjyoꞌna?
—tz̈ixin.
—Nko jyona Jesús,
aj Nazaret—tz̈ikexin.
Bix e xiꞌ tkbaꞌnxin cyexin:
—Inayena jxjal nchi jyona tiꞌj—tz̈ixin.
Bix at Judas,
jqꞌueyl texin,
cywitz cꞌojlal tja Dios bix soldado.
Tejtzen t-xiꞌ tkbaꞌn Jesús “inayena” cye soldado,
el lkꞌekexin biꞌx e pjiyꞌ tzꞌakkexin twitz txꞌotxꞌ.
Juꞌ tzunj e xiꞌ tkanen Jesús juntl maj cyexin:
—¿Al tzin cyjyoꞌna?
—tz̈ixin.
—Nko jyona Jesús,
aj Nazaret—tz̈ikexin.
Bix aj ttzakꞌbeꞌn Jesús:
—Ma txiꞌ nkbaꞌna cyey ka inayena jxjal nchi jyona tiꞌj.
Katzen inayena,
cytzakpinxna ke nxnakꞌatza tuꞌn cyex libre—tz̈ixin,
tuꞌntzen tjapan baj jyol otk txiꞌ tkbaꞌnxin te Dios:
“Min-al nxnakꞌatza e tzaj tkꞌoꞌna tuj nkꞌaba ma txiꞌ tuj il.”
Yaltzen te Simón Pedro,
kꞌiꞌn jun machet tuꞌnxin tcuꞌx tuj tjayel.
Tej tlontexin tuꞌn ttzyet Jesús,
e jatz tiiꞌnxin tmachet-xin,
bix e xiꞌ tjubacxin tmachet-xin tiꞌ twiꞌ jxin Malco,
bix el jun tẍquinxin te tmankꞌabxin.
T-xel jxin pala mas jawnex ja Malco.
Pero e xiꞌ tkbaꞌn Jesús te Pedro:
—Kꞌoncꞌax tmacheta tuj tjayel.
Ja qꞌuixcꞌaj ma tzaj tkꞌoꞌn Nmana weya tuꞌn tiyꞌx wuꞌna,
qꞌuiyex wuꞌna—tz̈i Jesús.
Bix e xiꞌ tzyet Jesús tuꞌn capitán bix ke soldado bix kej judío cꞌojlal tja Dios,
bix oc cyẍpoꞌnxin tkꞌabxin tzaltiꞌjxexin.
Bix e xiꞌ cyiiꞌnxin jaxin tuj tja Anás.
E ponkexin tuya Anás nejl,
cuma at nim tipemal tyol Anás tibaj jtneel pala,
cuma tjiiꞌxin tneel pala.
Caifás jaj xin tneel pala otk txiꞌ tkbaꞌn cye judío ka mas baꞌn tuꞌn tcyim jun xjal te cyxel cykil xjal.